დანართი 1

**ხონის მუნიციპალიტეტის ახალგაზრდული საბჭოს დებულება**

**მუხლი 1. ზოგადი დებულებანი**

1. აღნიშნული დებულება განსაზღვრავს ხონის მუნიციპალიტეტის მერის სათათბირო ორგანოს - „ხონის მუნიციპალიტეტის მერიის ახალგაზრდული საბჭოს“ მიზანს, უფლებამოსილებებს და საქმიანობის წესს.

2. ხონის მუნიციპალიტეტის მერიის ახალგაზრდული საბჭო (შემდგომში - „საბჭო“) წარმოადგენს ხონის მუნიციპალიტეტის ახალგაზრდების წარმომადგენლობით ორგანოს. საბჭოს მიზანია, უზრუნველყოს ადგილობრივი თვითმმართველობის განხორციელებასა და გადაწყვეტილების მიღების პროცესში ახალგაზრდების სრულფასოვანი მონაწილეობა და ჩართულობა.

**მუხლი 2. ახალგაზრდული საბჭოს მიზანი**

1. ახალგაზრდული საბჭოს მიზანია ადგილობრივი თვითმმართველობის განხორციელებაში და გადაწყვეტილების მიღების პროცესში ახალგაზრდების მონაწილეობის უზრუნველყოფა.

2. ამ მიზნის მისაღწევად ახალგაზრდული საბჭო:

ა) მონაწილეობს მუნიციპალიტეტის ახალგაზრდული პოლიტიკის შემუშავებაში, მონიტორინგსა და შეფასებაში;

ბ) მონაწილეობს მუნიციპალიტეტის მერიისა და მისდამი დაქვემდებარებული ორგანიზაციების პროგრამების დაგეგმვაში, მონიტორინგსა და შეფასებაში, რომლებიც ეხებათ ახალგაზრდებს და შეიმუშავებს შესაბამის რეკომენდაციებს მათი გაუმჯობესების მიზნით;

გ) მონაწილეობს მუნიციპალიტეტის საბიუჯეტო პროცესში და ახალგაზრდების მონაწილეობითი ბიუჯეტირების პროგრამის განხორციელებაში;

დ) შეისწავლის მუნიციპალიტეტში მცხოვრები ახალგაზრდების საჭიროებებსა და ინტერესებს და შეიმუშავებს შესაბამის წინადადებებს და რეკომენდაციებს მათი უზრუნველყოფის მიზნით;

ე) ახდენს მუნიციპალიტეტში მცხოვრები ახალგაზრდების ინფორმირებას მუნიციპალიტეტის ახალგაზრდული პოლიტიკის, პროგრამებისა და აქტივობების შესახებ;

ვ) უზრუნველყოფს მუნიციპალიტეტში მცხოვრები ახალგაზრდებისა და საზოგადოების ინფორმირებას ახალგაზრდობის სფეროში დაგეგმილი და მიმდინარე ღონისძიებებისა და სიახლეების შესახებ;

ზ) ხელს უწყობს მუნიციპალიტეტში მცხოვრები ახალგაზრდების ინფორმირებულობისა და ცნობიერების ამაღლებას სხვადასხვა სფეროებში.

**მუხლი 3. ახალგაზრდული საბჭოს შემადგენლობა**

1. ახალგაზრდული საბჭო შედგება 15 (თხუთმეტი) წევრისგან.

2. ახალგაზრდული საბჭოს წევრი შეიძლება იყოს 14-29 წლის ახალგაზრდა, რომელიც არის საქართველოს მოქალაქე და რეგისტრირებულია ხონის მუნიციპალიტეტში.

**მუხლი 4. ახალგაზრდული საბჭოს წევრების შერჩევის წესი**

1. ხონის მუნიციპალიტეტის საინფორმაციო გვერდზე განთავსდება სარეგისტრაციო ბმული და ახალგაზრდული საბჭოს დებულება ახალგაზრდული საბჭოს წევრობის მსურველთათვის. რეგისტრაციის დასრულების შემდგომ ხონის მუნიციპალიტეტის მერიის კულტურის, განათლების, სპორტის, ტურიზმისა და ახალგაზრდულ საქმეთა სამსახურის თანამშრომელი აწარმოებს დოკუმენტაციის შესწავლას და წარუდგენს ხონს მუნიციპალიტეტის მერის მიერ დაკომპლექტებულ კომისიას. კომისია დაკომპლექტებულია მუნიციპალიტეტის ორგანოებისა და საზოგადოებრივი ორგანიზაციების წარმომადგენლების მიერ პარიტეტულ საწყისებზე. ახალგაზრდული საბჭოს წევრები შეირჩევა 2 წლის ვადით კონკურსის საფუძველზე სპეციალური კომისიის მიერ. კონკურსის ჩატარების წესს, ვადებსა და პირობებს, სპეციალური კომისიის დაკომპლექტებისა და მუშაობის წესს ადგენს მუნიციპალიტეტის მერი ხონის მუნიციპალიტეტის მერიის კულტურის, განათლების, სპორტის, ტურიზმისა და ახალგაზრდულ საქმეთა სამსახურთან ერთად.

2. ახალგაზრდული საბჭოს წევრის შერჩევის კრიტერიუმებია:

* მაღალიმოტივაცია;
* საზოგადოებრივ ცხოვრებაში აქტიური მონაწილეობის გამოცდილება;
* დრო და შესაძლებლობა, აქტიურად ჩაერთოს ახალგაზრდული საბჭოს მუშაობაში და დაესწროს ახალგაზრდული საბჭოს შეხვედრებს;
* ძლიერი ანალიტიკური და ინტერპერსონალური კომპეტენციები.

3. ახალგაზრდული საბჭოს წევრების შერჩევის წესი ითვალისწინებს ახალგაზრდებისათვის თანაბარი პირობების შექმნას მიუხედავად გენდერული, ეთნიკური, რელიგიური, სოციალური და სხვა მდგომარეობისა.

**მუხლი 5. საბჭოს მიერ წარმოდგენილი წინადადებების მხარდაჭერა/უზრუნველყოფა**

კონკურსის წესით შერჩეული ახალგაზრდული საბჭოს თავდაპირველად დამტკიცებული გეგმის სრულად შესრულების შემთხვევაში, მუნიციპალიტეტის მერის მიერ დაკომპლექტებული კომისია, შეისწავლის ახალგაზრდული საბჭოს მიერ წარმოდგენილ წინადადებებს, ხონის მერიის მხარდაჭერის უზრუნველყოფის მიზნით.

**მუხლი 6. ახალგაზრდული საბჭოს წევრი**

1. ახალგაზრდული საბჭოს წევრი არის ამ დებულების შესაბამისად არჩეული ახალგაზრდა.

2. ახალგაზრდული საბჭოს წევრი უფლება-მოვალეობებს ახორციელებს უშუალოდ. დაუშვებელია ახალგაზრდული საბჭოს წევრის უფლებამოსილების სხვა პირისთვის გადაცემა.

**მუხლი 7. ახალგაზრდული საბჭოს წევრის უფლებამოსილების შეწყვეტადა/ან შეჩერება**

1. ახალგაზრდული საბჭოს წევრის უფლებამოსილება ვადამდე შეწყდება, ისეთ ვითარებაში, როგორიცაა:

ა) საბჭოს წევრობაზე უარის თქმა პირადი განცხადებით;

ბ) მუშაობის დაწყება საჯარო სამსახურში;

გ) არასაპატიო მიზეზით ხუთჯერ არმონაწილეობა ახალგაზრდული საბჭოს მუშაობაში და ახალგაზრდულის საბჭოს სხდომებზე;

დ) სასმართლოს მიერ აღმკვეთი ღონისძიების სახით პატიმრობის შეფარდება.

2. ახალგაზრდული სათათბირო, ახალგაზრდული საბჭოს წევრის უფლებამოსილების ვადამდე შეწყვეტის და/ან შეჩერების შესახებ გადაწყვეტილებას იღებს ახალგაზრდული საბჭოს წევრის ან ახალგაზრდული საბჭოს კოორდინატორის წარდგინების საფუძველზე.

3. ახალგაზრდული საბჭოს წევრის უფლებამოსილების ვადამდე შეწყვეტის ან შეჩერების გადაწყვეტილებას ახალგაზრდული საბჭო იღებს ცნობის სახით კენჭისყრის გარეშე.

4. ახალგაზრდული საბჭოს წევრის უფლებამოსილების ვადამდე შეწყვეტის და შეჩერების დამატებით წესს ადგენს ახალგაზრდული საბჭო.

**მუხლი 8. ახალგაზრდული საბჭოს წევრის მოვალეობები: ახალგაზრდული საბჭოს წევრი მოვალეა:**

1. საბჭოს წევრი მოვალეა:

ა) აქტიური წვლილი შეიტანოს საბჭოს მიზნების განხორციელებაში, რომლებიც მე-2 მუხლშია აღწერილი;

ბ) რეგულარულად მოაწყოს შეხვედრები ახალგაზრდებთან და მუდმივი კომუნიკაცია ჰქონდეს მათთან;

გ) დაიცვას და შეასრულოს საბჭოს მიერ დამტკიცებული დებულება;

დ) მონაწილეობა მიიღოს საბჭოს სხდომებსა და მუშაობაში;

ე) არ გამოიყენოს პირადი ინტერესებისათვის თავისი უფლებამოსილება და/ან მასთან დაკავშირებული რაიმე შესაძლებლობა;

ვ) მოამზადოს, ახალგაზრდებს წარუდგინოს და საჯაროდ გამოაქვეყნოს ანგარიში გაწეული საქმიანობის შესახებ.

2. დაკისრებული მოვალეობების ეფექტიანად განახორციელების მიზნით, საბჭოს წევრს, ასევე გააჩნია დებულებით აღიარებული უფლებები:

ა) საბჭოს სხდომაზე დასვას საკითხი განსახილველად, შეიტანოს წინადადებები საბჭოს საქმიანობასთან დაკავშირებულ საკითხებზე, მონაწილეობა მიიღოს კამათში, შეკითხვა დასვას, მიიღოს და შეაფასოს პასუხები, გააცნოს საბჭოს ახალგაზრდების მოსაზრებები და მიმართვები;

ბ) დაესწროს და მონაწილეობა მიიღოს მერიის სტრუქტურული ერთეულების, საკრებულოს, საკრებულოს კომისიების და სამუშაო ჯგუფის სხდომებსა და შეხვედრებში;

გ) კითხვით მიმართოს მერს, მერიის სტრუქტურულ ერთეულებს, საკრებულოს და საკრებულოს კომისიებს, უშუალო მონაწილეობა მიიღოს მის მიერ დასმული საკითხების განხილვაში, მიიღოს და შეაფასოს გაცემული პასუხები;

დ) დაუყონებლივ მიიღოს და ისარგებლოს ყველა ინფორმაციით, რომლებიც აუცილებელია მისი საქმიანობის განსახორციელებლად, გარდა დებულებით დადგენილი შეზღუდვებისა;

ე) შეუფერხებლად შეხვდეს ადგილობრივი თვითმმართველობის ყველა თანამდებობის პირს.

3. დაუშვებელია საბჭოს წევრი:

ა) ეწეოდეს პოლიტიკურ და/ან საარჩევნო აგიტაციას და მონაწილეობდეს წინასაარჩევნო კამპანიაში მისი უფლებამოსილების ფარგლებში და/ან ახალგაზრდული საბჭოს წევრის სტატუსით და სახელით;

ბ) იღებდეს დაფინანსებას და/ან რაიმე სახის მატერიალურ რესურსებს ადგილობრივი თვითმმართველობის ორგანოდან, გარდა ადმინისტრაციული, ორგანიზაციული და ტექნიკური მხარდაჭერისა;

გ) იღებდეს ანაზღაურებას მისი უფლებამოსილების განხორციელებისათვის;

დ)  მუშაობდეს საჯარო სამსახურში;

ე) იყოს ადგილობრივი თვითმმართველობის მიერ განხორციელებული აქტივობების/ღონისძიებების ორგანიზატორი და/ან მათზე პასუხისმგებელი;

ვ) მოქმედებდეს პოლიტიკური სუბიექტის სახელით მისი უფლებამოსილების ფარგლებში და/ან ახალგაზრდული საბჭოს წევრის სტატუსით და სახელით;

ზ) იყენებდეს ისეთ ატრიბუტიკასა თუ სიმბოლიკას, რომლებიც რომელიმე პოლიტიკურ სუბიექტთან ასოცირდება მისი უფლებამოსილების ფარგლებში და/ან ახალგაზრდული საბჭოს წევრის სტატუსით და სახელით.

4. ზემოაღნიშნული საქმიანობების განხორციელების შემთხვევაში, საბჭოს წევრს უნდა შეუწყდეს უფლებამოსილება.

**მუხლი 9. ახალგაზრდული საბჭოს მუშაობის საერთო წესი**

1. ახალგაზრდული საბჭოს მორიგი სხდომა ტარდება მინიმუმ სამ თვეში ერთხელ და საჭიროებიდან გამომდინარე.

2. ახალგაზრდული საბჭოს მორიგ სხდომას იწვევს ახალგაზრდული საბჭოს თავმჯდომარე.

3. ახალგაზრდული საბჭო უფლებამოსილია მიიღოს გადაწყვეტილება (მიმართვა, შუამდგომლობა, განცხადება, რეკომედაცია და სხვ).

4. ახალგაზრდული საბჭოს სხდომა უფლებამოსილია, თუკი სხდომას ესწრება ახალგაზრდული საბჭოს სიით შემადგენლობის ნახევარზე მეტი.

5. ახალგაზრდული საბჭო გადაწყვეტილებას იღებს სხდომაზე დამსწრეთა ხმების უმრავლესობით. ხმების გაყოფის შემთხვევაში გადამწყვეტია სხდომის თავმჯდომარის ხმა.

6. ახალგაზრდული საბჭოს მიერ მიღებული გადაწყვეტილებები წარედგინება მერს და ახალგაზრდულ საკითხებზე პასუხისმგებელ სამსახურს. იმ წევრებს რომლებსაც ექნებათ განსხვავებული მოსაზრებები მიღებულ გადაწყვეტილებასთან დაკავშირებით, უფლება აქვთ, მერს წარუდგინონ ალტერნატიული მოსაზრებები.

7. ახალგაზრდული საბჭოს რიგგარეშე სხდომის მოწვევა შეუძლია ახალგაზრდული საბჭოს კოორდინატორს და ახალგაზრდული საბჭოს სიითი შემადგენლობის ნახევარზე მეტს.

8. ახალგაზრდული საბჭოს რიგგარეშე სხდომის მოწვევის შესახებ წინადადების წარდგენიდან ერთი კვირის ვადაში ახალგაზრდული საბჭოს თავმჯდომარე იწვევს რიგგარეშე სხდომას. თუ ახალგაზრდული საბჭოს თავმჯდომარე არ მოიწვევს რიგგარეშე სხდომას, ახალგაზრდული საბჭოს უფლებამოსილია შეიკრიბოს.

9. ახალგაზრდული საბჭოს სხდომებზე დასწრების უფლება აქვს ნებისმიერ პირს.

**მუხლი 10. ახალგაზრდული საბჭოს თავმჯდომარე და სტუქტურა**

1. ახალგაზრდულ საბჭოს ჰყავს თავმჯდომარე, რომელსაც თავისი შემადგენლობიდან, 2 წლის ვადით, ირჩევს ახალგაზრდული საბჭო ფარული კენჭისყრით.

2. ახალგაზრდული საბჭოს თავმჯდომარე:

ა) ახორციელებს ახალგაზრდული საბჭოს წარმომადგენლობით უფლებამოსილებებს;

ბ) უძღვება ახალგაზრდული საბჭოს მუშაობას, საერთო ხელმძღვანელობას უწევს ახალგაზრდული საბჭოს საქმიანობას;

გ) იწვევს, ხსნის, თავმჯდომარეობს და დასრულებულად აცხადებს ახალგაზრდული საბჭოს მორიგ და რიგგარეშე სხდომებს;

დ) უძღვება სხდომებზე საკითხების განხილვას;

ე) უზრუნველყოფს სხდომის ჩატარების პროცედურების დაცვას;

ვ) ადგენს სხდომის დღის წესრიგით გათვალისწინებული საკითხების თანმიმდევრობას;

ზ) სვამს საკითხს კენჭისყრაზე და აცხადებს კენჭისყრის შედეგებს;

თ) ახალგაზრდული საბჭოს წევრებთან შეთანხმებით ადგენს ახალგაზრდული საბჭოს წევრების ახალგაზრდებთან შეხვედრის განრიგს;

ი) უზრუნველყოფს ახალგაზრდული საბჭოს და ახალგაზრდული საბჭოს წევრთა უფლებების დაცვას.

3. ახალგაზრდული საბჭოს თავმჯდომარე ანგარიშვალდებულია ახალგაზრდული საბჭოს წინაშე.

4. ახალგაზრდული საბჭოს თავმჯდომარე საბჭოს წევრებს წარუდგენს სამუშაო გეგმას და ხმათა უმრავლესობით ამტკიცებს.

5. წელიწადში ერთხელ მაინც აქვეყნებს ახალგაზრდული საბჭოს მუშაობის ანგარიშს.

6. ახალგაზრდული საბჭოს თავმჯდომარის კანდიდატურის დასახელების უფლება აქვს ახალგაზრდული საბჭოს არანაკლებ 3 წევრს.

7. ახალგაზრდული საბჭოს თავმჯდომარის არჩევა ხდება სხდომაზე დამსწრეთა ხმების უმრავლესობით. თუ ახალგაზრდული საბჭოს თავმჯდომარის არჩევნებში 1 კანდიდატი მონაწილეობდა და მან ვერ დააგროვა ხმების საჭირო რაოდენობა, იმართება ხელახალი არჩევნები.

8. თუ ახალგაზრდული საბჭოს თავმჯდომარის არჩევნებში 2 ან მეტი კანდიდატი მონაწილეობს და ვერცერთმა ვერ დააგროვა ხმების საჭირო რაოდენობა, იმართება არჩევნების მეორე ტური იმ ორ კანდიდატს შორის, რომელთაც ყველაზე მეტი ხმა მიიღეს. მეორე ტურში თავმჯდომარედ აირჩევა ის კანდიდატი, რომელიც ყველაზე მეტ ხმას მიიღებს. თუ ორივე კანდიდატმა ხმების თანაბარი რაოდენობა მიიღო, იმართება ხელახალი არჩევნები.

9. ახალგაზრდული საბჭოს თავმჯდომარის ერთი და იგივე კანდიდატურა შეიძლება დასახელდეს ზედიზედ მხოლოდ ორჯერ.

10. ახალგაზრდული საბჭოს თავმჯდომარის მოადგილეს თავისი შემადგენლობიდან, 2 წლის ვადით, ირჩევს ახალგაზრდული საბჭო ფარული კენჭისყრით, სხდომაზე დამსწრეთა ხმები უმრავლესობით.

11. ახალგაზრდული საბჭოს თავმჯდომარის მოადგილის კანდიდატურის დასახელების უფლება აქვს მხოლოდ ახალგაზრდული საბჭოს თავმჯდომარეს. ერთი და იგივე კანდიდატურა შეიძლება დასახელდეს მხოლოდ ორჯერ.

12. ახალგაზრდული საბჭოს თავმჯდომარის მოადგილე ასრულებს თავმჯდომარის მოვალეობას, თავმჯდომარის მიერ უფლებამოსილების განხორციელების შეუძლებლობის შემთხვევაში ან თანამდებობიდან გადაყენებისას (გადადგომისას).

13. ახალგაზრდული საბჭო უფლებამოსილია თანამდებობიდან გადააყენოს ახალგაზრდული საბჭოს თავმჯდომარე და/ან მისი მოადგილე.

14. ახალგაზრდული საბჭოს თავმჯდომარის და/ან მისი მოადგილის თანამდებობიდან გადაყენების წინადადება შეიძლება დააყენოს ახალგაზრდული საბჭოს სიითი შემადგენლობის არანაკლებ ერთმა მეოთხედმა.

15. ახალგაზრდული საბჭოს თავმჯდომარის თანამდებობიდან გადაყენების შესახებ გადაწყვეტილება მიიღება ფარული კენჭისყრით, სხდომაზე დამსწრეთა ხმების უმრავლესობით.

16. ახალგაზრდული საბჭოს სტრუქტურას ადგენს ახალგაზრდული საბჭო ღია კენჭისყრით, სხდომაზე დამსწრეთა ხმების უმრავლესობით.

**მუხლი 11. ახალგაზრდული საბჭოს კოორდინატორი**

1. ახალგაზრდული საბჭოს კოორდინატორი არის მუნიციპალიტეტის მერის წარმომადგენელი ახალგაზრდულ საბჭოში, რომელიც იქნება წარმომადგენილი ხონის მუნიციპალიტეტის მერიის კულტურის, განათლების, სპორტის, ტურიზმისა და ახალგაზრდულ საქმეთა სამსახურის თანამშრომელი.

2. ახალგაზრდული საბჭოს კოორდინატორი:

ა) მონაწილეობს ახალგაზრდული საბჭოს წევრების არჩევნების ორგანიზებაში;

ბ) უზრუნველყოფს ახალგაზრდული საბჭოს სხდომების ჩატარებასთან დაკავშირებულ ორგანიზაციულ-ტექნიკური საკითხების მოგვარებას;

გ) იწვევს ახალგაზრდული საბჭოს რიგგარეშე სხდომას საჭიროებიდან გამომდინარე;

დ) მიმართავს ახალგაზრდულ საბჭოს წევრის უფლებამოსილების ვადამდე შეწყვეტის და/ან შეჩერების წინადადებით ამ დებულების მე-7 და მე-8.3 მუხლებით დადგენილი წესით;

ე) მიმართავს ახალგაზრდულ საბჭოს, ახალგაზრდული საბჭოს თავმჯდომარის და/ან მისი მოადგილის თანამდებობიდან გადაყენების წინადადებით ამ დებულების მე-10 მუხლის შესაბამისად;

ვ) უზრუნველყოფს ახალგაზრდული საბჭოს მუშაობასთან დაკავშირებული ორგანიზაციულ-ტექნიკური საკითხების მოგვარებას;

ზ) უზრუნველყოფს მერის ინფორმირებას ახალგაზრდული საბჭოს სხდომებისა და მის მიერ მიღებული გადაწყვეტილებების შესახებ.

**მუხლი 12. ახალგაზრდული საბჭოს სხდომა**

1. ახალგაზრდული საბჭოს სხდომა საჯაროა.

2. ინფორმაცია ახალგაზრდული საბჭოს სხდომის, ჩატარების ადგილის, დროისა და დღის წესრიგის შესახებ მასობრივი საინფორმაციო ან საჯაროდ ხელმისაწვდომი საინფორმაციო-საკომუნიკაციო საშუალებებით ქვეყნდება 3-4 დღით ადრე მაინც.

3. ნებისმიერ პირს უფლება აქვს, წინასწარი ნებართვის გარეშე, დაესწროს ახალგაზრდული საბჭოს სხდომას.

4. ახალგაზრდული საბჭოს ნებისმიერ წევრს აქვს უფლება, წინასწარ შეიტანოს საკითხი სხდომის დღის წესრიგში.

5. ახალგაზრდული საბჭოს წევრი ვალდებულია, გამოცხადდეს ახალგაზრდული საბჭოს სხდომაზე სპეციალური მოწვევის გარეშე.

6. ახალგაზრდული საბჭოს სხდომა იწყება წევრთა რეგისტრაციით.

7. ახალგაზრდული საბჭოს სხდომებს, როგორც წესი, წარმართავს თავმჯდომარე. მისი არ ყოფნის შემთხვევაში სხდომას წარმართავს თავმჯდომარის მოადგილე და თავმჯდომარის მოადგილის არ ყოფნის შემთხვევაში, თავმჯდომარის გადაწყვეტილებით ახალგაზრდული საბჭოს წევრი.

8. სხდომის თავმჯდომარე, სხდომის გახსნისას, ახალგაზრდულ საბჭოს მოახსენებს დღის წესრიგით გათვალისწინებულ საკითხებს და მათ თანმიმდევრობას.

9. ახალგაზრდული საბჭოს გადაწყვეტილების პროექტები განიხილება სხდომაზე თუ იგი შეტანიალია შესაბამისი სხდომის დღის წესრიგში.

10. სხდომის თავმჯდომარე მოვალეა, უზრუნველყოს ამ დებულებით დადგენილი წესების დაცვა, აზრის თავისუფალი გამოხატვა და საკითხის სრულყოფილი განხილვა.

11. ახალგაზრდული საბჭოს სხდომაზე საკითხის განხილვა იწყება ამ საკითხის წარმომდგენი ახალგაზრდული საბჭოს წევრის მოხსენებით.

12. მოხსენების შემდეგ სხდომის თავმჯდომარე ახალგაზრდული საბჭოს წევრებს და სხდომაზე დამსწრე პირებს უფლებას აძლევს, საკითხთან დაკავშირებით დასვან კითხვები. კითხვებზე პასუხის გაცემის შემდეგ სხდომის თავმჯდომარე აცხადებს დისკუსიას/დებატებს და ახალგაზრდული საბჭოს წევრებსა და სხდომაზე დამსწრე პირებს შეუძლიათ, გამოთქვან საკუთარი მოსაზრება განსახილველ საკითხთან დაკავშირებით.

13. სხდომის თავმჯდომარე უზრუნველყოფს, რომ განსახილველი საკითხის „მომხრეებისა“ და „მოწინააღმდეგეების“ აზრი პროპორციულად იქნას გამოხატული.

14. დისკუსიის/დებატების ამოწურვის შემდეგ სხდომის თავმჯდომარის წინადადებით განსახილველი საკითხი დგება კენჭისყრაზე ან ხდება გადასვლა სხდომის დღის წესრიგით გათვალისწინებულ მომდევნო საკითხზე, თუ ახალგაზრდულ საბჭოს არცერთი წევრი არ გამოთქვამს განსხვავებულ აზრს.

15. ახალგაზრდული საბჭოს სხდომაზე გამოსვლის ფორმებია:

ა) მოხსენება;

ბ) შეკითხვები მომხსენებელთან;

გ) დისკუსია/დებატები განსახილველ საკითხზე;

დ) მომხსენებლის დასკვნითი სიტყვა;

ე) ახალგაზრდული საბჭოს მიერ ასარჩევი კანდიდატის სიტყვა და შეკითხვები კანდიდატთან;

ვ) წინადადების შეტანა სხდომის წარმართვის ან კენჭისყრის წესის შესახებ;

ზ) მისაღებ გადაწყვეტილებაში ცვლილებების ან/და დამატებების შეტანა;

თ) განმარტება, განცხადება, ინფორმაცია, მიმართვა.

16. თუ გამომსვლელი გადაუხვევს განსახილველ საკითხს ან ხმარობს შეურაცხმყოფელ სიტყვებს, სხდომის თავმჯდომარე ჩამოართმევს მას სიტყვის უფლებას.

17. თუ სხდომის დროს დაიწყო უწესრიგობა, რომელიც შეუძლებელს ხდის სხდომის გაგრძელებას და სხდომის თავმჯდომარემ მისი აღკვეთა ვერ შეძლო, სხდომა გადაიდება მეორე დღისთვის.

18. სხდომაზე მომხდარი ინცინდენტის შესახებ მსჯელობს ახალგაზრდული საბჭო, რომელსაც უფლება აქვს, მიიღოს გადაწყვეტილება ახალგაზრდული საბჭოს წევრის გაფრთხილების შესახებ ღია კენჭისყრით, სხდომაზე დამსწრეთა ხმების უმრავლესობით.

19. სხდომაზე დამსწრე პირს, წინასწარი ნებართვის გარეშე, მაგრამ სხდომის თავმჯდომარის თანხმობით, უფლება აქვს, ამ დებულებით დადგენილი წესით დასვას შეკითხვა მომხსენებლებთან, გამოთქვას მოსაზრება, გააკეთოს განმარტება, განცხადება, ინფორმაცია ან მიმართვა.

20. თუ სხდომაზე დამსწრები პირი ხელს უშლის სხდომის ნორმალურ მსვლელობას, სხდომის თავმჯდომარე აძევებს მას სხდომის დარბაზიდან.

21. კენჭისყრის სახეებია: ღია და ფარული კენჭისყრა.

22. ახალგაზრდული საბჭოს წევრს უფლება აქვს უარი თქვას კენჭისყრაში მონაწილეობის მიღებაზე, კენჭისყრის სახის მიუხედავად.

23. ახალგაზრდული საბჭოს გადაწყვეტილებები ფორმდება ოქმის სახით, რომელსაც ხელს აწერს ახალგაზრდული საბჭოს სხდომის თავმჯდომარე. ოქმი უნდა მოიცავდეს შემდეგ ინფორმაციას:

ა) ახალგაზრდული საბჭოს სხდომის ადგილი და დრო;

ბ) სხდომაზე დამსწრე წევრების ჩამონათვალი;

გ) განხილვის საგანი;

დ) კენჭისყრის შედეგები;

ე) მიღებული გადაწყვეტილება.

24. ახალგაზრდული საბჭოს მიერ მიღებული გადაწყვეტილება ქვეყნდება საჯაროდ გადაწყვეტილების მიღებიდან 2 დღის ვადაში, მასობრივი საინფორმაციო ან საჯაროდ ხელმისაწვდომი საინფორმაციო-საკომუნიკაციო საშუალებებით.

**მუხლი 13. ახალგაზრდების მიერ ახალგაზრდული საბჭოსადმი საჯარო მიმართვა**

1. ნებისმიერ ახალგაზრდას ან/და ახალგაზრდების ჯგუფს აქვს უფლება, საჯაროდ მიმართოს ახალგაზრდულ საბჭოს.

2. საჯარო მიმართვად მიიჩნევა ახალგაზრდული საბჭოს გადაწყვეტილების ან მოქმედების შეფასების, ახსნა-განმარტების მოთხოვნის ან განსახილველი საკითხის დაყენების შემცველი განცხადების გამოქვეყნება მასობრივ საინფორმაციო საშუალებებში ან მისი გავრცელება საჯარო და ხელმისაწვდომი საინფორმაციო-საკომუნიკაციო საშუალებებით.

3. ახალგაზრდული საბჭო ვალდებულია, პასუხი ან ახსნა-განმარტება გამოქვეყნოს და გაავრცელოს მასობრივი საინფორმაციო ან საჯაროდ ხელმისაწვდომი საინფორმაციო-საკომუნიკაციო საშუალებებით, ხოლო დაყენებული საკითხი შეიტანოს ახალგაზრდული საბჭოს უახლოესი სხდომის დღის წესრიგში.

**მუხლი 14. ახალგაზრდული საბჭოს წევრის შეხვედრა ახალგაზრდებთან**

1. ახალგაზრდული საბჭოს წევრი, ახალგაზრდული საბჭოს თავმჯდომარესთან შეთანხმებული განრიგის მიხედვით, ვალდებულია, მინიმუმ თვეში ერთხელ მოაწყოს შეხვედრა ახალგაზრდებთან.

2. ახალგაზრდული საბჭოს წევრის შეხვედრა ახალგაზრდებთან შეიძლება გაიმართოს წინასწარ შედგენილი დღის წესრიგით ან მის გარეშე.

3. შეხვედრის დღის, საათის, ადგილის და დღის წესრიგის (არსებობის შემთხვევაში) შესახებ ახალგაზრდებს ეცნობებათ შეხვედრამდე ერთი კვირით ადრე მაინც.

**მუხლი 15. ახალგაზრდული საბჭოს და მისი წევრის ანგარიში**

1. ახალგაზრდული საბჭოს წევრი მოვალეა, წელიწადში ერთხელ მაინც წარუდგინოს წერილობითი ანგარიში ახალგაზრდებს.

2. ანგარიშის წარდგენის დღის, საათის, ადგილის და არსებობის შემთხვევაში, დღის წესრიგის შესახებ ახალგაზრდებს ეცნობებათ ანგარიშის წარდგენამდე ერთი კვირით ადრე მაინც.

3. ანგარიშის მოსმენისას დამსწრეებს შესაძლებლობა აქვთ, დასვან კითხვები, გამოთქვან მოსაზრებები და შეაფასონ ახალგაზრდული საბჭოს წევრის საქმიანობა.

4. ახალგაზრდული საბჭოს წევრის ანგარიში ქვეყნდება საჯაროდ მასობრივი საინფორმაციო ან საჯაროდ ხელმისაწვდომი საინფორმაციო-საკომუნიკაციო საშუალებებით.

5. ახალგაზრდული საბჭო კვარტალში ერთხელ აწვდის ინფორმაციას მუნიციპალიტეტის მერს და კურატორ მერის მოადგილეს მათ მიერ შესრულებული სამუშაოს შესახებ.

6.ახალგაზრდული საბჭო მინიმუმ წელიწადში ერთხელ აწყობს საინფორმაციო შეხვედრას მუნიციპალიტეტის მერთან და კურატორ მერის მოადგილესთან.

7. ახალგაზრდული საბჭო წელიწადში ერთხელ მაინც ადგენს და აქვეყნებს ახალგაზრდული საბჭოს მუშაობის ანგარიშს.

**მუხლი 16. ახალგაზრდების აზრის შესწავლა**

1. სავალდებულოა ახალგაზრდების აზრის შესწავლა ამ დებულების მე-2 მუხლით გათვალისწინებული საქმიანობების შესასრულებლად.

2. ახალგაზრდების აზრის შესწავლის ფორმებია:

ა) ახალგაზრდების გამოკითხვა;

ბ) კვლევა;

გ) ინტერაქტიული შეხვედრები;

დ) ინტერაქტიული გამოკითხვები კომუნიკაციის სხვადასხვა ფორმების მეშვეობით.

3. ახალგაზრდების აზრის შესწავლის შედეგები ქვეყნდება და სავალდებულოა მათი განხილვა ახალგაზრდულ სათათბიროს სხდომაზე.

**მუხლი 17. ახალგაზრდების მონაწილეობითი ბიუჯეტირება**

1. ახალგაზრდების აზრის შესწავლის და მათთან შეხვედრების შედეგად, ახალგაზრდული საბჭო განიხილავს მუნიციპალიტეტში მცხოვრები ახალგაზრდების მიერ წარმოდგენილ ინიციატივებს, მუნიციპალიტეტში კონკრეტული პროექტების განხორციელების შესახებ.

2. ახალგაზრდული საბჭო, წინასწარ განსაზღვრული კრიტერიუმების მიხედვით და თანხობრივი დაფინანსების ფარგლებში, აფასებს წარმოდგენილ ინიციატივებს და შეიმუშავებს რეკომენდაციებს მუნიციპალიტეტის მერისთვის წარსადგენად განსახორციელებელი ინიციატივების შესახებ. გადაწყვეტილება მიიღება კენჭისყრით, სხდომაზე დამსწრე წევრთა ნახევარზე მეტით.

**მუხლი 18. ახალგაზრდული საბჭოს წევრის ქცევის სტანდარტი**

1. ახალგაზრდული საბჭოს წევრი ვალდებულია:

ა) იყოს პუნქტუალური;

ბ) პატივისცემით მოეპყრას კოლეგებს;

გ) დროულად შეასრულოს მასზე დაკისრებული მოვალეობები;

დ) მონაწილეობა მიიღოს საბჭოს სხდომებსა და მუშაობაში;

ე) თვალყური ადევნოს მიმდინარე მოვლენებს და იყოს პროაქტიური;

ვ) გასცემდეს და იღებდეს უკუკავშირს კონსტრუქციულად;

ზ) არ მიაყენოს შეურაცხყოფა კოლეგებსა და სხვა პირებს;

თ) მზად იყოს დახმარების გასაწევად და მისაღებად;

ი) იკისროს პასუხისმგებლობა წინამდებარე დებულების შესრულებაზე.

**მუხლი 19. ახალგაზრდული საბჭოს დებულებაში ცვლილებებისა და დამატებების შეტანა**

ახალგაზრდულ საბჭოს შეუძლია კოორდინატორთან შეთანხმების საფუძველზე მოახდინოს ცვლილებების და დამატების შეტანა ახალგაზრდული საბჭოს დებულებაში, რომელიც მიიღება ღია კენჭისყრით, სხდომაზე დამსწრეთა ხმების უმრავლესობით.

**მუხლი 20. გარდამავალი დებულებები**

1. ახალგაზრდული საბჭოს პირველი სხდომა ტარდება ახალგაზრდული საბჭოს დაკომპლექტებიდან ორი კვირის ვადაში.

2. ახალგაზრდული საბჭოს პირველ სხდომას იწვევს ახალგაზრდული საბჭოს კოორდინატორი, რომლის ვინაობაც განისაზღვრება დებულებით.

3. ახალგაზრდული საბჭოს პირველი სხდომის დღის წესრიგი მოიცავს ახალგაზრდული საბჭოს თავმჯდომარისა და მისი მოადგილის არჩევას და ახალგაზრდული საბჭოს სტრუქტურის დადგენას.

ხონის მუნიციპალიტეტის მერი: ლადო ჯურხაძე